USA ja liitlasvägede ulatuslik paigutamine Ida-Euroopasse sõjaväeõppuste raames ei ole suunatud Venemaa vastu, kinnitas esmaspäeval NATO peasekretär Jens Stoltenberg.

USA-juhitavatel manöövritel Defender Europe 2020 osaleb umbes 37 000 sõdurit 18 riigist.

"Tegemist on suurima USA vägede toomisega Euroopasse enam kui 25 aasta jooksul. Õppused näitavad USA jõulist panustamist NATO-sse ning Euroopa vabadusse ja julgeolekusse," ütles Stoltenberg.

Õppused leiavad aset mais ja juunis peamiselt Saksamaal, Poolas ja Balti riikides. USA toob lähikuudel Euroopasse 20 000 sõdurit.

"Kaitseõppused näitavad võimet toimetada kiiresti suurel hulgal vägesid Ühendriikidest Euroopasse, et kaitsta vajadusel teisi NATO liitlasi," ütles Stoltenberg.

"Venemaal on täielik õigus tunda end oma piirides turvaliselt, kuid samasugune õigus on ka meie liitlastel."